Portffolio Tystiolaeth.

Rhan 1.	

Llyfr wedi ei anelu at ddisgyblion oed Cyfnod Allweddol 2 cynnar yw Help! Mae ‘na Hipo yn y Cwstard! gan Sonia Edwards (darluniau: Rhys Bevan - Jones ). Stori hudol a geir yma am fachgen bach sydd wedi cael papur wal newydd yn ei ystafell wely. Lluniau o anifeiliaid gwyllt amrywiol sydd ar y papur gan gynnwys hipo ond un noson tra bod Owain y bachgen bach yn cysgu’n glud yn ei wely, dyma’r anifeiliaid yn dod yn fyw ac yn creu pob math o ddryswch yn nhŷ Owain.

Heb os, bydd y llyfr yma yn apelio at blant oedran saith i naw. Mae’r awdur nid yn unig yn cyflwyno cymeriadau digrif a doniol ond hefyd ategir at hyn gan luniau o’r cymeriadau a rhai o’u hanturiaethau ar ffurf cartŵn gan wneud y stori yn addas at ystod eang o allu. Llwydda hefyd i’w cyflwyno gyda brawddegau byr a bachog sydd yn aml yn odli. Mae hyn yn sicr yn mynd i fywiogi’r  darllen a’r gwrando a dal sylw a dychymyg y plant a rhoi iddynt yr awydd  i ragfynegi neu addasu’r diweddglo.
[bookmark: m_7203421714049886985_cysill]
Rhydd y stori cyfleoedd gwych i addysgu iaith ar sawl lefel ac mae’n ymateb i ofynion  cwricwlwm y cyfnod sylfaen o ran datblygu medrau darllen, gwrando a deall ieithyddol y disgyblion. Wrth archwilio’r iaith, mae’r disgyblion yn gallu dysgu ac ymarfer elfennau tebyg i atalnodi gan gynnwys atalnod llawn, gofyniad, ebychnodau a dyfyniadau. Hefyd, mae’r arddull yn caniatáu’r darllenydd i arddangos sut y mae goslef llais a chyflymder yn gallu cyfoethogi’r pleser a geir o ddarllen. 

Rhan 2.

https://youtu.be/MhedNqgq1eE

Er mwyn gallu defnyddio’r llyfr i hyrwyddo sgiliau iaith y disgyblion, penderfynais barhau â’r thema wythnosol o ganolbwyntio ar eu dealltwriaeth a’u defnydd o atalnodi. Ar ôl dewis a dethol tudalen addas i’w defnyddio fel rhan o’r gweithgaredd, copïais destun o’r dudalen honno gan adael allan y gwahanol enghreifftiau o atalnodi a geir ynddi. Prif nod y sesiwn oedd i’r disgyblion allu defnyddio’u gwybodaeth flaenorol o atalnodi i ail-ysgrifennu’r testun o’r dudalen gan gynnwys yr atalnodi oedd wedi ei ddileu. Roedd y dudalen a ddewisais yn cynnwys sgwrs rhwng dau gymeriad felly roedd angen i’r disgyblion allu adnabod y gwahaniaeth rhwng sgwrs a thestun gan ddefnyddio dyfynodau’n gywir. Pwrpas y rhan yma o’r gweithgaredd oedd i hyrwyddo’r sgil o ddefnyddio dyfynodau a adolygwyd yng ngwersi iaith yw wythnos flaenorol. Yn ogystal â hyn, cynhaliwyd y gweithgaredd â grŵp llai o ddisgyblion fel gweithgaredd ffocws, a oedd yn dilyn trefn arferol gwersi iaith (Cymraeg) o fewn yr ysgol. Yn ychwanegol, byddai’r sgil hefyd yn ddefnyddiol i’r disgyblion o fewn gwahanol wersi a gweithgareddau trwy gyfrwng y Saesneg gan fod y rheolau ar gyfer atalnodi yn y ddwy iaith yn debyg, yn enwedig ar gyfer y defnydd o ddyfynodau i ddynodi’r cymeriad sy’n siarad. Yn ôl adroddiad Donaldson, “dylai ysgolion ganolbwyntio o’r newydd ar ddysgu Cymraeg yn bennaf fel ffordd o gyfathrebu, yn enwedig cyfathrebu a deall yr iaith lafar.” (Donaldson, 2015: 115). Byddai gwella dealltwriaeth y disgyblion o sgyrsiau o fewn testun llyfr yn eu galluogi i ymgorffori eu hiaith lafar trwy ddarllen amrywiaeth o lyfrau gwahanol.

Un o’r agweddau mwyaf calonogol o’r gweithgaredd oedd sut cafodd y disgyblion gyfleoedd i ymarfer eu gwybodaeth a’u dealltwriaeth o atalnodi heb y pwysau o orfod creu cyfleoedd o fewn testun gwreiddiol eu hunain i gynnwys gwahanol enghreifftiau o atalnodi. Roedd hefyd yn gyfle iddynt wella eu dealltwriaeth o sut i drefnu testun ar dudalen wrth ddefnyddio dyfynodau er mwyn dynodi’r cymeriad sy’n siarad. Roedd y rhan yma o’r dasg yn ddibynnol ar eu gwybodaeth flaenorol o wahanol atalnodi, gan gynnwys sut i ddefnyddio dyfynodau, pryd sydd angen prif lythrennau a phryd i orffen brawddegau ag atalnod llawn, marc cwestiwn neu ebychnod (a oedd yn dibynnu ar ddealltwriaeth y disgyblion o wahanol fathau o frawddegau). Disgwylir iddynt allu “defnyddio atalnodi i ddynodi brawddegau, a dechrau defnyddio dyfynodau, atalnod i farcio cymalau, ac ymadroddion a chollnodau i hepgor llythrennau.” (LlC, 2016:13). Gallwn hefyd ystyried y dasg yn llwyddiant gan fod y plant wedi llwyddo i ychwanegu atalnodi i’r testun mewn modd cywir, gan ofyn cwestiynau perthnasol i’r dasg ac wrth ei chwblhau heb ormod o drafferth.

Elfen gadarnhaol arall o’r gweithgaredd oedd gallu’r disgyblion i ateb cwestiynau am y llyfr i ddangos eu bod yn gallu ei ddeall. Yn ystod cyflwyniad y dasg, a oedd yn cynnwys y disgyblion yn gwrando ar y llyfr yn cael ei ddarllen, roeddent wedi gallu ateb amrywiaeth o gwestiynau am y testun. Roedd y grŵp wedi deall strwythur y llyfr, rôl y gwahanol gymeriadau a beth oedd effaith yr atalnodi ar y darn a’r stori. Roedd cwestiynu’r disgyblion cyn, yn ystod ac ar ôl darllen y darn hefyd yn pwysleisio’r angen iddynt dalu sylw ar fanylion y stori, gan fod y dasg yn gymharol ddibynnol ar ddealltwriaeth y disgyblion o ddilyniant y stori a’i gwahanol gymeriadau. Roedd yn hanfodol bwysig eu bod wedi talu sylw manwl i’r manylion. Mae gofyn i’r disgyblion allu “gwrando’n ofalus ar gyflwyniadau gan ddangos dealltwriaeth o’r prif bwyntiau” (LlC, 2016:4).

Roedd y plant hefyd wedi ymateb yn bositif i gynnwys ac arddull y llyfr. Roedd y ffaith ei fod yn sôn am blant yn eu cartref yn mynd ar antur yn brofiad yr oedden yn gallu uniaethu â nhw eu hunain. Roedd hwn yn eu hannog i gymryd rhan yn y darlleniad o’r llyfr yn ogystal â’r gweithgareddau dilynol. Roedd hefyd yn eu helpu i ateb cwestiynau am y darn neu am wahanol deimladau neu safbwyntiau'r cymeriadau yn y stori. Byddai’r ddealltwriaeth yma, yn sicr, yn helpu’r disgyblion i allu adnabod y gwahanol sgyrsiau yn y gweithgaredd a sut i’w atalnodi’n gywir.

Heb os, credaf mai’r agwedd o’r dasg oedd yn llai cadarnhaol oedd sut y cyflwynwyd y llyfr i’r disgyblion. Er eu bod wedi rhoi gwrandawiad teg i’r llyfr yn ystod cyflwyniad y gweithgaredd, nid oes sicrwydd eu bod wedi gallu dilyn y testun o’r llyfr. Rheswm amlwg am hyn oedd maint llyfr ei hun, a oedd yn gymharol fach o’i gymharu â llyfrau eraill sy’n addas ar gyfer oed a diben y disgyblion. Hefyd, roedd yr ystafell lle gynhaliwyd y gweithgaredd yn un heb unrhyw ddyfeisiau a allai fod wedi cyflwyno’r llyfr mewn modd mwy addas i’r plant, megis taflunydd neu fwrdd gwyn rhyngweithiol. Datrysiad arall i’r broblem yma byddai petawn wedi gallu rhoi copïau ychwanegol o’r llyfr i’r disgyblion fel eu bod yn gallu ei ddilyn mewn modd mwy annibynnol lle byddai ganddynt gwell gyfle i ganolbwyntio ar yr atalnodi o fewn y llyfr.

Elfen arall o’r gweithgaredd y gallai cael ei addasu i wella strwythur y dasg byddai adolygu’r gwahanol reolau sy’n ymwneud ag atalnodi yn ystod cyflwyniad y sesiwn. Petawn wedi ail-gyflwyno ambell reol, megis pryd sydd angen prif lythyren arnom, efallai byddai’r disgyblion fod wedi gallu cwblhau’r dasg mewn modd mwy effeithiol, heb orfod gofyn cwestiynau ychwanegol neu wirio’u gwaith. Byddai hefyd wedi bod yn gyfle da i atgoffa’r disgyblion o’r gwahanol fathau o frawddegau, megis datganiad, cwestiwn neu ebychiad, er mwyn sicrhau eu dealltwriaeth o sut y maent yn effeithio ar atalnodi’r testun.

Enghraifft arall o sut y gellir gwella safon y gweithgaredd byddai cynnig mwy o gyfleoedd darllen i’r disgyblion. Er fod cyflwyniad y gweithgaredd wedi ei seilio ar ddarlleniad o’r llyfr i’r plant, gellir fod wedi cynnwys agwedd darllen ychwanegol er mwyn hyrwyddo eu sgiliau a’u galluogi i ymwneud â’r llyfr mewn modd mwy annibynnol. Nid oedd y dasg wedi cynnwys fawr o gyfle i’r disgyblion ddatblygu eu strategaethau darllen. Dylid cofio fod y llyfr wedi ei gynhyrchu er mwyn iddo gael ei ddarllen gan blant, a’i eirfa ac arddull o fewn gafael a gallu’r disgyblion yn y grŵp. Mae gofyn i’r disgyblion allu “darllen testunau, gan gynnwys testunau heb fawr o gliwiau gweledol, yn annibynnol, gan ganolbwyntio” (LlC, 2016:6).

Er mwyn gallu sicrhau dysgu ac addysgu effeithiol, petai’r gweithgaredd yn cael ei ailadrodd, byddwn yn defnyddio llyfr tebyg i’r un a ddewiswyd. Mae’r llyfr yn cynnwys testun sy’n berthnasol i’r plant ac yn defnyddio iaith sy’n gyfarwydd iddynt, o fewn eu gallu ac sy’n llai tebygol o’u drysu. Byddwn hefyd yn defnyddio tudalen o’r llyfr fel sail i’r gweithgaredd atalnodi, ond efallai gwahaniaethu’n well drwy ddefnyddio gwahanol dudalennau ar gyfer disgyblion o wahanol allu o fewn y grŵp. Gellir rhoi’r tudalennau mwyaf cymhleth i’r plant sy’n fwy hyderus yn eu sgiliau atalnodi a rhoi tudalennau symlach i’r disgyblion sy’n llai cyfarwydd â’r rheolau. Fel arall, gellir cynnal y gweithgaredd gan rannu’r disgyblion yn barau, a’u hannog i gydweithio i gwblhau’r dasg. Gallai hyn gynorthwyo’r disgyblion sy’n llai hyderus wrth defnyddio gwahanol enghreifftiau o atalnodi drwy leihau’r pwysau o waith sydd arnynt. Byddai’r drefn yma hefyd yn cynnig cyfleoedd i’r disgyblion hyrwyddo’u sgiliau cymdeithasol yn ogystal â’u sgiliau cyfathrebu trwy eu gorfodi i drafod atebion posib i’r gweithgaredd. Byddai hefyd yn rhoi cyfle ychwanegol i gynnwys agwedd asesu ar gyfer dysgu. Ardal arall lle gallaf addasu’r sesiwn er mwyn hybu ei effeithiolrwydd byddai drwy gynnwys elfen dechnolegol. Petawn yn ail-wneud y gweithgaredd, byddwn yn ceisio ei leoli mewn ystafell lle gellir defnyddio taflunydd i daflu’r testun ar fwrdd er mwyn ei wneud yn rhwyddach i’r plant ei ddarllen. Fel ymestyniad i’r dasg, gellir cynnwys rhai agweddau o’r dull Pie Corbett, er mwyn annog y disgyblion i well ymdrochi yn nhestun y llyfr a’i ddeall ymhellach. Gellir hefyd annog y plant i ddod yn fwy cyfforddus â’r llyfr drwy ei gynnwys mewn amrywiaeth o dasgau eraill o fewn gwersi’r wythnos, yn enwedig rhai sy’n helpu gwella’u sgiliau darllen ac ysgrifennu. Byddai’r dechneg yma, ynghŷd â’r gweithgareddau blaenorol, yn debygol o annog y disgyblion i ddeall y gwahanol sgiliau sydd angen arnynt er mwyn gallu darllen a dehongli llyfrau’n annibynnol.

Roedd y gweithgaredd hefyd o les i’r disgyblion gan ei fod wedi rhoi cyfle ychwanegol iddynt gael defnyddio llyfr fel rhan o’u haddysg. “Mae gan y cyfuniad o lyfrau ac arweiniad ar gyfer darllen y potensial i arwain at ddarllen mwy aml ac effeithiol a gwelliant yng nghymwyserau iaith a hunanreoleiddio plant.” (Dickinson et al., 2012:11). Felly, dylem gymryd mantais o unrhyw gyfle i ddefnyddio llyfrau fel sail ar gyfer gweithgareddau sy’n hyrwyddo sgiliau darllen ac ysgrifennu disgyblion o fewn gwersi iaith. Credaf fod y dasg yr oeddwn wedi cynnal gyda’r grwp o ddisgyblion wedi rhoi cyfle newydd iddynt gael defnyddio llyfrau o fewn cyd-destun amrywiol. 

Engreifftiau o waith y disgyblion:

